**Το κορίτσι που εξαφανίστηκε** (αγγλικά: *Gone Girl*) είναι αμερικανικό θρίλερ μυστηρίου παραγωγής 2014. Τη σκηνοθεσία ανέλαβε ο Ντέιβιντ Φίντσερ και το σενάριο έγραψε η Τζίλιαν Φλιν (Gillian Flynn), βασισμένο στο ομότιτλο μυθιστόρημά της. Η ιστορία ξεκινάει ως ένα μυστήριο σχετικό με έναν άνδρα του οποίου η σύζυγος εξαφανίζεται και σύντομα οι υποψίες πέφτουν πάνω του. Η ταινία εξετάζει την ανειλικρίνεια, την επίδραση των μίντια, τις επιπτώσεις που μπορούν να προκαλέσουν τα οικονομικά ζητήματα σε ένα γάμο και τον τρόπο που οι άνθρωποι αντιλαμβάνονται ο ένας τον άλλον. Πρωταγωνιστούν οι Μπεν Άφλεκ, Ροζαμάουντ Πάικ, Νιλ Πάτρικ Χάρις, Τάιλερ Πέρι και Κάρι Κουν.

Η παγκόσμια πρεμιέρα της ταινίας έγινε στο 52ο Κινηματογραφικό Φεστιβάλ της Νέας Υόρκης και κυκλοφόρησε στους κινηματογράφους των Ηνωμένων Πολιτειών στις 3 Οκτωβρίου 2014. Απέσπασε εξαιρετικά σχόλια από τους κριτικούς και έγινε μεγάλη εισπρακτική επιτυχία με τα συνολικά έσοδα να φτάνουν τα 369,3 εκατομμύρια δολάρια παγκοσμίως. Έλαβε τέσσερις υποψηφιότητες για Χρυσή Σφαίρα, μεταξύ των οποίων για Καλύτερη Σκηνοθεσία και Α' Γυναικείου Ρόλου - Δράμα για την ερμηνεία της Πάικ. Η Πάικ έλαβε επίσης υποψηφιότητα για BAFTA και Screen Actors Guild Award Καλύτερης Γυναικείας Ερμηνείας σε Πρωταγωνιστικό Ρόλο και για Όσκαρ Α' Γυναικείου Ρόλου.

Πλοκή
-----

Την ημέρα της πέμπτης επετείου του γάμου τους, ο Νικ Νταν επιστρέφει σπίτι και ανακαλύπτει ότι η σύζυγός του, η Έιμι, έχει εξαφανιστεί. Η εξαφάνισή της λαμβάνει ισχυρή κάλυψη από τον τύπο και τα μίντια καθώς η Έιμι ήταν η έμπνευση των γνωστών παιδικών βιβλίων *Amazing Amy* που έγραψαν οι γονείς της. Σύντομα οι υποψίες ότι έχει δολοφονηθεί πέφτουν πάνω στον Νικ και η αμήχανη συμπεριφορά του ερμηνεύεται από τα μίντια ως ψυχοπαθολογική.

Φλάσμπακ αποκαλύπτουν ότι ο γάμος του Νικ και της Έιμι έχει προβλήματα. Και οι δύο έχασαν τη δουλειά τους εξαιτίας της οικονομικής κρίσης και μετακόμισαν από τη Νέα Υόρκη στο Μιζούρι. Ο Νικ έγινε τεμπέλης, απόμακρος και άπιστος. Η ντετέκτιβ Ρόντα Μπόνι βρίσκει στοιχεία ότι το ζευγάρι αντιμετώπιζε οικονομικά προβλήματα και είχε έντονους καυγάδες. Ένα στοιχείο αποδεικνύει ότι η Έιμι ήθελε να αγοράσει όπλο και αποτυχημένα προσπάθησε να κρύψει αποδεικτικά στοιχεία που υποδείκνυαν ότι ο Νικ την είχε χτυπήσει. Η ντετέκτιβ επίσης ανακαλύπτει ότι η Έιμι ήταν έγκυος, κάτι που ο Νικ αρνείται ότι γνώριζε. 

Από στοιχεία που άφησε η Έιμι για τον Νικ, αποκαλύπτεται ότι η Έιμι αφού ανακαλύπτει τον παράνομο δεσμό του, σχεδίασε να τον ενοχοποιήσει για το δολοφονία της. Έφυγε από το σπίτι, άλλαξε εμφάνιση και όνομα και άφησε πίσω της υπόνοιες για ψευδή εγκυμοσύνη και ένα ημερολόγιο στο οποίο, μεταξύ άλλων, περιέγραφε ότι φοβόταν τον σύζυγό της. Η Έιμι βρίσκει καταφύγιο σε ένα απομακρυσμένο μέρος, πιστεύοντας ότι ο Νικ θα καταδικαστεί και θα εκτελεστεί για τη δολοφονία της.

Ο Νικ προσλαμβάνει τον Τάνερ Μπολτ, ένα δικηγόρο που ειδικεύεται στην υπεράσπιση ανδρών που κατηγορούνται για τη δολοφονία των συζύγων τους, για να αποδείξει την αθωότητά του. Ο Νικ συναντά τον πρώην της Έιμι, τον Τόμι Ο' Χάρα, ο οποίος ισχυρίζεται ότι η Έιμι τον ενοχοποίησε για το βιασμό της. Επίσης ο Νικ προσεγγίζει έναν άλλον πρώην της, τον πλούσιο Ντέσι Κόλινγκς, στον οποίο η Έιμι είχε επιβάλει περιοριστικά μέτρα, αλλά ο Ντέσι αρνείται να του μιλήσει.

Όταν οι γείτονες της Έιμι κλέβουν τα χρήματά της στο πανδοχείο στο οποίο κρύβεται, τηλεφωνεί στον Ντέσι και τον πείθει ότι το έσκασε από τον Νικ επειδή φοβόταν για τη ζωή της. Ο Ντέσι αποφασίζει να τη βοηθήσει και την πηγαίνει το εξοχικό του σπίτι, το οποίο είναι εξοπλισμένο με κάμερες παρακολούθησης. Ο Νικ πείθει τη δίδυμη αδερφή του, Μάργκο, για την αθωότητά του. Αφού η ερωμένη του Νικ, μια μαθήτριά του, αποκαλύπτει τη σχέση τους σε μια συνέντευξη τύπου, ο ίδιος εμφανίζεται σε μια τηλεοπτική εκπομπή για να απολογηθεί για τις αποτυχίες του ως σύζυγος με την ελπίδα να δελεάσει την Έιμι να γυρίσει και ορκίζεται ότι δεν είναι δολοφόνος. Η ερμηνεία του βελτιώνει το προφίλ του και αναζωπυρώνει τα αισθήματα της Έιμι γι'αυτόν. Η Έιμι χρησιμοποιεί τις κάμερες του σπιτιού για τους σκοπούς της, κάνοντας να φαίνεται σαν ο Ντέσι να την έχει απαγάγει και να την κακομεταχειρίζεται. Ξεμυαλίζει τον Ντέσι και τον σκοτώνει κατά τη διάρκειά του σεξ. Στη συνέχεια επιστρέφει σπίτι καλυμμένη με αίμα, κατονομάζοντας τον Ντέσι ως τον απαγωγέα και βιαστή της και αθωώνοντας τον Νικ. 

Η Έιμι ομολογεί στον Νικ την αλήθεια, λέγοντάς του ότι ο άνδρας που παρακολούθησε να παρακαλεί για την επιστροφή της είναι ο άνδρας που θέλει να γίνει ξανά ο Νικ. Ο Νικ μοιράζεται την ομολογία της με τους Μπόνι, Μπολτ και Μάργκο αλλά δεν μπορεί με κανένα τρόπο να αποδείξει την ενοχή της Έιμι. Ο Νικ σκοπεύει να αφήσει την Έιμι και να την εκθέσει για τα ψέματά της αλλά η Έιμι του αποκαλύπτει ότι είναι έγκυος, αφού γονιμοποίησε τεχνητά τον εαυτό της με σπέρμα του Νικ που ήταν αποθηκευμένο σε κλινική γονιμότητας. Ο Νικ αμφιβάλλει αν το παιδί είναι δικό του και λέει ότι θα ζητήσει τεστ πατρότητας.

Ο Νικ αντιδρά βίαια στην επιμονή της Έιμι να παραμείνουν παντρεμένοι, αλλά αισθάνεται υπεύθυνος για το παιδί. Παρά τις αντιρρήσεις της Μάργκο, διστακτικά αποφασίζει να μείνει με την Έιμι. Μαζί ανακοινώνουν στην τηλεόραση ότι περιμένουν παιδί.

Ηθοποιοί και χαρακτήρες
-----------------------

* Μπεν Άφλεκ στο ρόλο του *Νικ Νταν*
* Ροζαμάουντ Πάικ στο ρόλο της *Έιμι Έλιοτ-Νταν*
* Νιλ Πάτρικ Χάρις στο ρόλο του *Ντέσι Κόλινγκς*
* Τάιλερ Πέρι στο ρόλο του *Τάνερ Μπολτ*
* Κάρι Κουν στο ρόλο της *Μάργκο «Γκο» Νταν*
* Κιμ Ντίκενς στο ρόλο της *Ντετέκτιβ Ρόντα Μπόνι*
* Πάτρικ Φούγκιτ στο ρόλο του *Τζέιμς Γκίλπιν*
* Κέισι Γουίλσον στο ρόλο της *Νοέλ Χόθορν*
* Μίσι Πάιλ στο ρόλο της *Έλεν Άμποτ*
* Σίλα Γουόρντ στο ρόλο της *Σάρον Σίμπερ*
* Έμιλι Ρατατζκόβσκι στο ρόλο της *Άντι Φιτζέραλντ*
* Κάθλιν Ρόουζ Πέρκινς στο ρόλο της *Σόνα Κέλι*
* Λίζα Μπέινς στο ρόλο της *Μέριμπεθ Έλιοτ*
* Ντέιβιντ Κλίνον στο ρόλο του *Ραντ Έλιοτ*
* Σκουτ ΜακΝέρι στο ρόλο του *Τόμι Ο'Χάρα*
* Μπόιντ Χόλμπρουκ στο ρόλο του *Τζεφ*
* Λόλα Κιρκ στο ρόλο της *Γκρέτα*
* Σιντ Στριτμάτερ στο ρόλο της *Μορίν Νταν*
* Λέοναρντ Κέλι-Γιανγκ στο ρόλο του *Μπιλ Νταν*

Παραγωγή
--------

Η ταινία *Το Κορίτσι που Εξαφανίστηκε* είναι κινηματογραφική μεταφορά της ομότιτλης νουβέλας της Τζίλιαν Φλιν. Ένας από τους παραγωγούς της ταινίας, η Λέσλι Ντίξον, διάβασε το χειρόγραφο του βιβλίου το 2011 και το ανέφερε στη Ρις Γουίδερσπουν το Δεκέμβριο του ίδιου έτους. Οι Γουίδερσπουν και Ντίξον συνεργάστηκαν με την Μπρούνα Παπανδρέα ώστε να αναπτύξουν περαιτέρω το χειρόγραφο και μαζί με την ατζέντη της Φλιν, Σάρι Σμάιλι, συναντήθηκαν με κινηματογραφικά στούντιο στις αρχές του 2012. Μετά την κυκλοφορία του βιβλίου τον Ιούνιο του 2012, η 20th Century Fox αγόρασε τα κινηματογραφικά δικαιώματα, με τον όρο η Φλιν να είναι η υπεύθυνη για το πρώτο προσχέδιο του σεναρίου. Μέχρι τον Οκτώβριο του 2002, η Φλιν συμμετείχε ενεργά στην παραγωγή του πρώτου προσχεδίου ενώ ταυτόχρονα προωθούσε το βιβλίο της. Καθώς η Φλιν πρώτη φορά ενεργούσε ως σεναριογράφος, παραδέχτηκε: «Σίγουρα ήμουν χαμένη πολλές φορές, βρίσκοντας το δρόμο μου στην πορεία».

Η Φλιν παρέδωσε το πρώτο της προσχέδιο στη Fox το Δεκέμβριο του 2012, πριν ο Ντέιβιντ Φίντσερ αναλάβει τη σκηνοθεσία. Ο Φίντσερ είχε ήδη εκφράσει ενδιαφέρον για το πρότζεκτ και αφού διάβασε το προσχέδιο της Φλιν, συναντήθηκε μαζί της. Κανονικά οι συγγραφείς δεν συμμετέχουν με κανένα τρόπο στις κινηματογραφικές μεταφορές μετά το πρώτο προσχέδιο και αναλαμβάνει ένας έμπειρος σεναριογράφος. Σε αυτήν την περίπτωση όμως, ο Φίντσερ συμφώνησε να δουλέψει με τη Φλιν σε ολόκληρο το πρότζεκτ. Η Φλιν είπε: «Ο Φίντσερ ανταποκρίθηκε στο πρώτο προσχέδιο και έχουμε τις ίδιες ευαισθησίες. Μας άρεσαν τα ίδια πράγματα από το βιβλίο και θέλαμε το ίδιο πράγμα να βγει από την ταινία. Για να προετοιμαστεί περισσότερο, η Φλιν διάβασε βιβλίο σχετικά με τη συγγραφή σεναρίων και συναντήθηκε με τον Στιβ Κλόουβς, ο οποίος έγραψε τα σενάρια για τη σειρά ταινιών *Χάρι Πότερ* (Harry Potter). Ο Φίντσερ επίσης τη βοήθησε και τη συμβούλευσε: «Δεν έχουμε την ικανότητα να χαρίσουμε στο κοινό της σκέψεις των χαρακτήρων, γι' αυτό πες μου πως συμπεριφέρονται». Κατά τη διάρκεια παραγωγής του τελικού σεναρίου, οι Φίντσερ και Φλιν δούλευαν αδιάκοπα. Η Φλιν έστελνε στον Φίντσερ αμέτρητες σελίδες, τις οποίες ο ίδιος μελετούσε και μετά μιλούσαν στο τηλέφωνο, συζητώντας τες. Κάποιες σκηνές γράφτηκαν πάνω από δώδεκα φορές ενώ κάποιες άλλες έμειναν αμετάβλητες.

Μετά την κυκλοφορία της ταινίας, η Φλιν μίλησε για τη διαδικασία μεταφοράς του βιβλίου στον κινηματογράφο, στην οποία είχε να αντιμετωπίσει ένα βιβλίο 500 σελίδων με περίπλοκη πλοκή. Εξήγησε τις συνέπειες της διαδικασίας «κοπής», καθώς οι περισσότερες ιστορίες των γονέων χάθηκαν, έτσι η μητέρα του Ντέσι Κόλινγκς δεν εμφανίζεται στην ταινία και δεν ήταν πιθανό να συμπεριλάβει φλάσμπακ με τη νεκρή μητέρα του Νικ Νταν. Όσον αφορά το φινάλε της ταινίας, η Φλιν αποκάλυψε ότι πειραματίστηκε πολύ. Μία από τις πτυχές που ήταν σίγουρη ήταν η παρουσία των μίντια, τα οποία περιέγραψε ως τον «τρίτος παίκτη» μαζί με τους Νικ και Έιμι. Η ίδια είπε: «Μόλις φτάσαμε στο φινάλε, ήθελα να το τελειώσω γρήγορα. Δεν ήθελα 8 εκατομμύρια ακόμα σκηνές, τη μία μετά την άλλη... Δεν είχα κανένα πρόβλημα να πετάξω πράγματα έξω και να προσπαθήσω να βρω τον καλύτερο τρόπο να φτάσω εκεί».

Η Φλιν απόλαυσε την εμπειρία του γυρίσματος μιας ταινίας και εξέφρασε εκτίμηση για την ανάμειξη του Φίντσερ λέγοντας «του άρεσε πραγματικά το βιβλίο και δεν ήθελε να το κάνει κάτι άλλο από αυτό που ήδη είναι». Ο Φίντσερ περιέγραψε τη γραφή της Φλιν ως πολύ έξυπνη, δημιουργική και εξαιρετικά ευκρινή.

Box office
----------

Με προϋπολογισμό 61.000.000 δολάρια, η ταινία *Το κορίτσι που εξαφανίστηκε* έκανε άνοιγμα τριημέρου στην 1η θέση με 37,5 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 167,7 εκατομμύρια δολάρια ενώ στον υπόλοιπο κόσμο συγκέντρωσε 201,5 εκατομμύρια δολάρια. Παγκοσμίως απέφερε 369,3 εκατομμύρια δολάρια.

Βραβεία & Υποψηφιότητες
-----------------------

|
|  |
| Βραβείο | Κατηγορία | Υποψήφιος | Αποτέλεσμα |
| Όσκαρ | Α' Γυναικείου Ρόλου | Ροζαμάουντ Πάικ | Υποψηφιότητα |
| Χρυσές Σφαίρες | Σκηνοθεσία | Ντέιβιντ Φίντσερ  | Υποψηφιότητα |
| Σενάριο | Τζίλιαν Φλιν | Υποψηφιότητα |
| Α' Γυναικείου Ρόλου - Δράμα | Ροζαμάουντ Πάικ | Υποψηφιότητα |
| Μουσική | Τρεντ Ρέζνορ & Άτικους Ρος | Υποψηφιότητα |
| BAFTA | Διασκευασμένο Σενάριο | Τζίλιαν Φλιν | Υποψηφιότητα |
| Α' Γυναικείου Ρόλου | Ροζαμάουντ Πάικ | Υποψηφιότητα |
| Screen Actors Guild Awards | Καλύτερη Γυναικεία Ερμηνεία σε Πρωταγωνιστικό Ρόλο | Ροζαμάουντ Πάικ | Υποψηφιότητα |
|

Παραπομπές
----------

1. ↑  www.filmaffinity.com/en/film478104.html.
2. ↑  nmhh.hu/dokumentum/166259/premierfilmek\_forgalmi\_adatai\_2014.xlsx.
3. ↑  nmhh.hu/dokumentum/198182/terjesztett\_filmalkotasok\_art\_filmek\_nyilvantartasa.xlsx.
4. ↑  Donahue, Anne T (9 Ιουλίου 2014). «Gone Girl: everything we know about the movie so far». *The Guardian*.. Ανακτήθηκε στις 2015-01-03.
5. ↑  Τζίλιαν Φλιν, *Το κορίτσι που εξαφανίστηκε*, μτφ. Βάσια Τζανακάρη, Μεταίχμιο, Αθήνα 2012.
6. ↑  F.S (3 Οκτωβρίου 2014). «A perfect adaptation». *The Economist*. Ανακτήθηκε στις 3 Ιανουαρίου 2015.
7. ↑  «*Το κορίτσι που εξαφανίστηκε* στο Rotten Tomatoes». *Rotten Tomatoes*. Ανακτήθηκε στις 3 Ιανουαρίου 2015.
8. 1 2 3 4 5  «*Το κορίτσι που εξαφανίστηκε* στο Box Office Mojo». *Box Office Mojo*. Ανακτήθηκε στις 3 Ιανουαρίου 2015.
9. 1 2  «Golden Globe Nominations 2015». hfpa.org. Αρχειοθετήθηκε από το πρωτότυπο στις 9 Ιουλίου 2015. Ανακτήθηκε στις 3 Ιανουαρίου 2015.
10. 1 2  «BAFTA Awards». *bafta.org*. Ανακτήθηκε στις 21 Ιανουαρίου 2015.
11. 1 2  «The 21st Annual Screen Actors Guild Awards». sagawards.org. Ανακτήθηκε στις 3 Ιανουαρίου 2015.
12. 1 2  «The 87th Academy Awards». oscars.org. Ανακτήθηκε στις 21 Ιανουαρίου 2015.
13. ↑  Cohen, Stefanie (19 Ιουλίου 2013). «A Surprise Hit Spawns a Movie Deal». *The Wall Street Journal*.. Ανακτήθηκε στις 2015-01-03.
14. 1 2 3  Gina McIntyre (5 Σεπτεμβρίου 2014). «Thrills, chills for Gillian Flynn in adapting 'Gone Girl'». *Los Angeles Times*.. Ανακτήθηκε στις 2015-01-03.
15. 1 2  «Author Gillian Flynn says filming ‘Gone Girl’ went much better than expected». *The Kansas City Star*. 27 Σεπτεμβρίου 2014.. Ανακτήθηκε στις 2015-01-03.
16. 1 2 3  Joe Berkowitz (3 Οκτωβρίου 2014). «How Gillian Flynn Adapted Her Biggest Novel, *Gone Girl*, into Her First Sceenplay». *Fast CoCreate*. Monsueto Ventures. Ανακτήθηκε στις 3 Ιανουαρίου 2015.
17. 1 2  Cornish, Audie (2 Οκτωβρίου 2014). «David Fincher Talks *Gone Girl*, Avoids Spoilers (Hooray!)». *NPR*. NPR. Ανακτήθηκε στις 3 Ιανουαρίου 2015.
18. ↑  Jennifer Vineyard (6 Οκτωβρίου 2014). «*Gone Girl'*s Gillian Flynn on Cool Girls and David Fincher». *Vulture*. New York Media. Ανακτήθηκε στις 3 Ιανουαρίου 2015.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Το κορίτσι που εξαφανίστηκε (ταινία)** |

* Επίσημη ιστοσελίδα
* *Το κορίτσι που εξαφανίστηκε* στο IMDb

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |